
EUSKAL ENPLEGU PUBLIKOAREN LEGEAREN AURREPROIEKTUA AURRETIAZKO KONTSULTA PUBLIKOAN EGON DEN BITARTEAN AURKEZTUTAKO ALEGAZIOEI BURUZKO MEMORIA  
Urriaren 1eko 39/2015 Legeak (Administrazio Publikoen Administrazio Prozedura Erkidearenak) 133. artikuluan ezarritakoaren arabera, eta Funtzio Publikoko sailburuordearen 2017ko azaroaren 6ko ebazpenaren bidez, Euskal Enplegu Publikoaren Legearen aurreproiektuari aurretiazko kontsulta publikoa eman zaio.
Horretarako, iragarkia jarri zen Jaurlaritzaren IREKIA plataforman, azaroaren 9an, eta parte hartzeko epea 2017ko azaroaren 10etik 2017ko abenduaren 11ra bitartean ezarri zen. 11 iritzi aurkeztu ziren:
1.- Azpimarratu beharra dago, lehenik eta behin, hainbatek eskatu zutela araudia, alegazioak aurkeztu ahal izateko. Legea egin baino lehen kontsulta publikoa gauzatzearen helburua, urriaren 1eko 39/2015 Legeak (Administrazio Publikoen Administrazio Prozedura Erkidearenak) 133. artikuluan xedatutakoaren arabera, horixe da, hain zuzen ere: etorkizuneko arauak uki ditzakeen subjektuek eta antolakunderik ordezkagarrienek zer iritzi duten jakitea, araudia bera idatzi baino lehen. Aurretiazko kontsulta publikoaren iragarkiarekin batera, Euskal Enplegu Publikoaren Legearen proiektuko zioen azalpena ere aurkeztu zen. Proiektu hori, zehazki, Gobernu Kontseiluaren erabaki bidez onartu zen 2015eko abenduaren 22ko bileran, eta Legebiltzarrera igorri zen, bertan izapidetu zedin.
2.- Fisikarien Elkargo Ofizialarekin lotutako pertsona batek egindakoa da ekarpenetako bat. Bere esanetan, lege hau aprobetxatu beharko litzateke fisikaren eta beste zientzia batzuen gaineko titulua duten langileen presentzia areagotzeko. Honako gai hauek aipatu zituen: teknologia, ingurumena, osasuna, segurtasuna, hezkuntza, hizkuntza-politika, ekonomiaren garapena eta azpiegiturak eta zientzia. Era berean, orokorrean inplikatuta dauden kolektiboen eta elkargo profesionalen ekarpena jaso dadila eta legearen zirriborroa partekatu dadila eskatu zuen. 
Horretarako, eta urriaren 1eko 39/2015 Legeak (Administrazio Publikoen Administrazio Prozedura Erkidearenak) 83. artikuluan ezarritakoaren arabera, Funtzio Publikoko sailburuordearen 2018ko urtarrilaren 12ko ebazpena ezarri zen, Euskal Enplegu Publikoaren Legearen aurreproiektua jendaurrean jar zedin. Gaur egun, jendaurreko izapidearen epea irekita dago, urtarrilaren 23tik otsailaren 19ra, eta araudia Eusko Jaurlaritzaren egoitza elektronikoko iragarki-taulan argitaratuta dago.      
3.- Jasotako beste ekarpen batek enplegu publikoaren eskaintza aipatzen du. Halako eskaintzak egiteko maiztasun bat egon dadila eskatzen du, prozesu horretan parte hartzeko interesa duten pertsonek beren bizimodua antolatu eta planifikatzeko aukera izan dezaten. Enplegu publikoaren eskaintza argitaratzen denean gaiak eta bibliografia gomendatua ere argitaratu beharko liratekeela ere proposatu da. Hala, denbora gehiago izango lukete horiek aztertzeko. Halaber, aurreko deialdietako frogak eta azterketa-eredu bat eskuragarri egon beharko liratekeela iradoki da. Proposamenaren arabera, txanda librea oposizio bidez ezarri beharko litzateke beti, prozesuaren garbitasunaren gaineko zalantza oro saiheste aldera. Halaber, oposizioaren ostean lehiaketa-fase bat arautu liteke, xedea hautatzeko baino ez. Hartara, ez litzateke oposizio-fasean aukeratutako pertsonen zerrenda aldatuko, baizik eta soilik beren ordena.
Eskari horiek ikusita, honako hau jakinarazi behar da: Enplegatu Publikoaren Oinarrizko Estatutuaren arabera, giza baliabideen  beharrizanak daudenean, eta, horretarako  aurrekontuko diru-izendapena egonda, langile berriak sartzea beharrezko denean, enplegu publikoaren eskaintza egin behar da, edo langile-beharrizanak  betetzeko antzeko beste kudeaketa-tresnaren bat erabili behar da. Nolanahi den ere, enplegu publikoaren eskaintza edo erabiltzen den antzeko tresna hori betetzeko, hiru urteko epea izango da gehienez ere, eta epe hori ezingo da inola ere luzatu. Legediak hainbat bide ezartzen ditu hautaketa-prozesuan publizitatearen, berdintasunaren, merezimenduaren eta gaitasunaren printzipioak bete daitezen. Lehenik eta behin, hautaketa-organoa profesionala eta inpartziala izango dela bermatzen da, hau da, autonomia funtzional osoz jardungo duela, eta bera arduratuko dela prozeduraren gardentasun eta objektibotasunaz, frogen eduki eta konfidentzialtasunaz, eta deialdiko oinarriak hertsiki betetzeaz. Organo horietan elkargokideek parte hartuko dute, beren izenean. Gainera, epaimahaikideek ezingo dute prozeduran esku hartu, eta interesdunek ezespena sustatu ahalko dute, baldin eta urriaren 1eko 40/2015 Legeak (Sektore Publikoaren Araubide Juridikoarenak) ezarritako egoeraren bat gertatzen bada.  
Eta, bigarrenik, Enplegatu Publikoaren Oinarrizko Estatutuan jasotzen da zeintzuk diren hautaketa-sistemak. Horien artean sartzen da, zehazki, oposizio-lehiaketa. Halaber, berariaz ezartzen da hautagaien merezimenduak baloratzean puntuazio proportzionatua soilik eman ahalko dela, eta puntuazio horrek, bere kabuz, ez duela inola ere zehaztuko hautaketa-prozesuaren emaitza. 
Ohar batzuek positibotzat jo zuten lege berriak administrazio publikoaren eraginkortasuna eta efizientzia hobetuko lituzkeela, bai enplegu publikoarekin lotuta, bai herritarrekiko harremanetan. Halaber, ikasketa profesionala ere ahalbidetuko luke. Egungo Euskal Funtzio Publikoaren Legea zaharkituta zegoela ere aipatu zen, Euskal Enplegu Publikoaren Legearen proposamen honen alde eginez.  
Azkenik, berariaz azpimarratu nahi dugu erantzun hauek informazio-izaera baino ez dutela, eta ez direla inola ere lotesleak izango edo araudia interpretatzeko erabiliko.    
Vitoria-Gasteiz, 2018ko otsailaren   (a). 

